
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	Frumvarp til laga um breytingu á lögum um fjöleignarhús, nr. 26/1994, með síðari breytingum (samþykki annarra eigenda fyrir skammtímaleigu/gististarfsemi) IRN23060096
	Ráðuneyti /verkefnisstjóri
	 Innviðaráðuneytið/ Skrifstofa húsnæðis- og skipulagsmála

	Innleiðing EES-gerðar?
	☐ Já
☒ Nei

	Dags.
	 28. júní 2023



	A. Úrlausnarefni

	Forsaga máls og tilefni
Til skoðunar hefur verið um nokkra hríð að skýra nánar þær reglur sem gilda um gististarfsemi (skammtímaleigu) í fjöleignarhúsum m.t.t. þess hvort og þá að hvaða marki aðrir eigendur þurfi að veita samþykki fyrir slíkri starfsemi. Réttaróvissa hefur verið uppi um álitaefnið í ljósi framkvæmdar annars vegar fyrir kærunefnd húsamála og hins vegar dómstólum. Talið er að þessi réttaróvissa hafi jafnvel leitt til þess að umfang skammtímaleigu íbúða í fjölbýlishúsum sé meira en staðið hafi til við setningu gildandi laga og reglna á þessu sviði.
Hvert er úrlausnarefnið?
Að setja skýrari reglur um gististarfsemi/skammtímaleigu í fjöleignarhúsum m.t.t. þess hvort og þá að hvaða marki aðrir eigendur þurfi að veita samþykki fyrir slíkri starfsemi og setja þannig slíkri starfsemi skýrari ramma. 
Að hvaða marki duga gildandi lög og reglur ekki til? 
Á undanförnum árum hefur færst mjög í vöxt að starfrækt sé gististarfsemi (skammtímaleiga) í heimahúsum hér á landi, þar á meðal í fjöleignarhúsum, til að mynda í gegnum bókunarsíður á borð við Airbnb. Fjallað er um gististarfsemi í lögum um veitingastaði, gististarfsemi og skemmtanahald, nr. 85/2007, en þar er hugtakið „gististaðir“ skilgreint sem staðir þar sem boðin er gisting að hámarki í 30 daga samfleytt í senn gegn endurgjaldi, svo sem á hótelum, gistiheimilum, í gistiskálum, íbúðum og sumarhúsum, með eða án veitinga, sbr. 1. mgr. 3. gr. laganna. „Heimagisting“ er gisting gegn endurgjaldi á lögheimili einstaklings eða í einni annarri fasteign sem hann hefur til persónulegra nota og er í hans eigu. Skal fjöldi útleigðra daga þá samanlagt ekki fara yfir 90 daga á hverju almanaksári eða samanlagðar tekjur af leigu ekki nema hærri fjárhæð en 2.000.000 kr. Heimagisting, þ.e. gististarfsemi í flokki I skv. 3. gr. laganna, er skráningarskyld en sé um að ræða gististarfsemi í flokkum II–IV er slík starfsemi háð rekstrarleyfi og telst til atvinnustarfsemi.

Starfræksla gististarfsemi í fjöleignarhúsum hefur orðið uppspretta ágreiningsefna og deilna á milli íbúa og hafa slík mál jafnvel farið fyrir kærunefnd húsamála og dómstóla. Í þessu sambandi hefur einkum reynt á túlkun 27. gr. laga um fjöleignarhús sem fjallar um breytta hagnýtingu séreignar og hefur þá verið deilt um hvort samþykki annarra eigenda þurfi að liggja fyrir vegna gististarfsemi, hvort sem um hefur verið að ræða skammtímaleigu í formi heimagistingar eða rekstrarleyfisskyldrar gististarfsemi.

Í 1. mgr. 27. gr. laga um fjöleignarhús segir að breytingar á hagnýtingu séreignar frá því sem verið hefur eða ráð var fyrir gert í upphafi, sem hafi í för með sér verulega meira ónæði, röskun eða óþægindi fyrir aðra eigendur eða afnotahafa en áður var og gengur og gerist í sambærilegum húsum, séu háðar samþykki allra eigenda hússins. Þá segir í 2. mgr. að þrátt fyrir ákvæði 1. mgr. geti eigandi ekki sett sig á móti slíkri breytingu ef sýnt þyki að hún hafi ekki í för með sér neina röskun á lögmætum hagsmunum hans. Enn fremur segir í 3. mgr. sömu greinar að sé um að ræða breytta hagnýtingu sem ekki er veruleg sé nægilegt að samþykki einfalds meiri hluta miðað við fjölda og eignarhluta liggi fyrir. Loks er kveðið á um það í 4. mgr. 27. gr. að hafi breytt hagnýting eignarhluta sérstök og veruleg óþægindi eða truflun í för með sér fyrir suma eigendur, einn eða fleiri, en aðra ekki þá eigi þeir sem sýnt geti fram á það sjálfstæðan rétt til að krefjast þess að af breytingunni verði ekki. 

Við túlkun ofangreindrar 27. gr. laga um fjöleignarhús hefur kærunefnd húsamála talið að skoða þurfi hvert mál fyrir sig við mat á því hvort samþykki annarra eigenda, annað hvort einfalds meirihluta eða allra, þurfi að liggja fyrir vegna breyttrar hagnýtingar séreignar. Niðurstaða nefndarinnar hefur í öllum málum nema einu (þ.e. máli nr. 38/2009) verið á þann veg að ætla íbúðareigendum rúman rétt til hagnýtingar eigna sinna. Þannig hefur kærunefndin í öllum málum nema einu komist að þeirri niðurstöðu að ekki þurfi samþykki annarra eigenda fyrir starfrækslu gististarfsemi í fjöleignarhúsi þar sem nefndin hefur talið að rekstur gististarfsemi hafi ekki meiri áhrif á daglegt líf íbúa í fjöleignarhúsi en almenn búseta. Við slíkar aðstæður hefur kærunefndin litið svo á að ekki þurfi samþykki annarra íbúa fyrir breyttri hagnýtingu, hvorki einfalds meiri hluta né allra.

Einnig hefur reynt á túlkun 27. gr. laga um fjöleignarhús fyrir úrskurðarnefnd umhverfis- og auðlindamála í tengslum við skilyrði 1. mgr. 10. gr. laga um mannvirki, nr. 160/2010, sem kveður á um að ekki sé heimilt að breyta notkun mannvirkis nema að fengnu leyfi viðkomandi byggingarfulltrúa og skuli með byggingarleyfisumsókn fylgja nauðsynleg gögn, meðal annars samþykki meðeigenda samkvæmt ákvæðum laga um fjöleignarhús. Í því sambandi hefur úrskurðarnefndin litið til landnotkunarheimilda í skipulagi við mat á því hvort samþykki annarra eigenda sé áskilið fyrir breyttri hagnýtingu. 

Þá hefur reynt á túlkun 27. gr. laga um fjöleignarhús um breytta hagnýtingu séreignar vegna gististarfsemi fyrir dómstólum, sbr. mál Húsfélagsins 101 Skuggahverfi-1, en það varðaði starfrækslu rekstrarleyfisskyldrar gististarfsemi í flokki II í fjöleignarhúsi. Í því máli komst héraðsdómur að þeirri niðurstöðu að túlka bæri umrædd ákvæði laga um fjöleignarhús á annan veg en lagt hafði verið til grundvallar í álitum kærunefndar húsamála, sbr. dóm Héraðsdóms Reykjavíkur frá 4. apríl 2016 í máli E-2597/2015. Komst dómurinn þannig meðal annars að þeirri niðurstöðu að óheimilt væri að ráðast í breytingu á hagnýtingu séreignar án þess að aðrir eigendur fjöleignarhússins, sem af því hafa lögmæta hagsmuni, hafi um það að segja. Í dómnum var því fallist á það með stefnanda (þ.e. húsfélaginu) að ákvörðun um slíkt skyldi bera upp til samþykktar á sameiginlegum fundi eigenda hússins. Þá taldi dómurinn að sýnt þætti að með starfrækslu gististarfseminnar í fjöleignarhúsinu hefðu verið skertir hagsmunir íbúa fjöleignarhússins til að fá notið eigna sinna í friði og án truflunar og í samræmi við það sem í upphafi var gert ráð fyrir og þau máttu reikna með. Þótti breyting á hagnýtingu séreignarhluta stefndu í húsinu hafa haft svo verulegt ónæði, óþægindi og röskun í för með sér fyrir aðra eigendur eða afnotahafa hússins að hún skyldi háð samþykki allra eigenda þess.

Málinu var í framhaldinu áfrýjað til Hæstaréttar Íslands (Hrd. frá 8. júní 20174 í máli nr. 624/2016) en Hæstiréttur komst ekki að efnislegri niðurstöðu um álitaefnið heldur vísaði málinu frá þar sem ákvörðun um málshöfðun hafði ekki verið tekin í samræmi við fyrirmæli laga um fjöleignarhús. Þannig er enn uppi réttaróvissa um álitaefnið og ástæða til að skýra þær reglur sem gilda um breytta hagnýtingu séreignar við starfrækslu gististarfsemi í fjöleignarhúsum, einkum hvort samþykki annarra eigenda sé áskilið fyrir slíkri starfsemi og þá að hvaða marki, hvort sem um heimagistingu eða rekstrarleyfisskylda gististarfsemi er að ræða, og setja þannig slíkri starfsemi skýrari ramma. 

	B. Markmið 

	Stefna hins opinbera á viðkomandi málefnasviði/málaflokki
Að fyrir hendir séu skýrar reglur um skilyrði skammtímaleigu íbúðarhúsnæðis í fjöleignarhúsum og tryggja að umfang slíkrar skammtímaleigu sé ekki meira en þær reglur kveða á um. 
Markmið sem að er stefnt með lagasetningu í ljósi úrlausnarefnis og stefnu stjórnvalda
Að skýra þann ramma sem gildir um skammtímaleigu á íbúðamarkaði með því m.a. að skýra þær reglur sem gilda um skammtímaleigu í fjöleignarhúsum.

	C. Leiðir

	Ekkert aðhafst  - hvaða afleiðingar hefði það? 
Áframhaldandi réttaróvissa.
Önnur úrræði en lagasetning sem metin hafa verið
Viðfangsefnið er þess eðlis að það kallar á breytingu á lögum um fjöleignarhús.
Mögulegar leiðir við lagasetningu
Einkum er horft til þess að kveða sérstaklega á um hvaða reglur gildi um samþykki annarra eigenda fyrir skammtímaleigu í fjöleignarhúsum eftir eðli starfseminnar (heimagisting eða rekstrarleyfisskyld gististarfsemi) og samsetningu fjöleignarhússins (íbúðarhúsnæði eingöngu, atvinnuhúsnæði eingöngu, blandað húsnæði)

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Einkum er horft til þess að kveða sérstaklega á um þær reglur sem gilda um samþykki annarra eigenda fyrir skammtímaleigu í fjöleignarhúsum eftir eðli starfseminnar (heimagisting eða rekstrarleyfisskyld gististarfsemi) og samsetningu fjöleignarhússins (íbúðarhúsnæði eingöngu, atvinnuhúsnæði eingöngu, blandað húsnæði). Með því móti er skýrt hvaða reglur gilda um viðkomandi mál.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott
Ný ákvæði bætist við lög um fjöleignarhús. 

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga?
Við gerð reglna um samþykki annarra eigenda í fjöleignarhúsum fyrir hagnýtingu séreignar er komið inn á svið eignarréttarákvæðis stjórnarskrár.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu?
Nei.
Er önnur grundvallarlöggjöf sem taka þarf tillit til?
Nei.  

	F. Samráð

	Hverjir eru helstu hagsmunaaðilar? Eigendur fjöleignarhúsa, leigjendur og hagsmunasamtök þeirra, sveitarfélög.
Er skörun við stjórnarmálefni annarra ráðuneyta? Tenging við mennta- og viðskiptaráðuneytið vegna löggjafar um heimagistingu og rekstrarleyfisskylda gististarfsemi (lög um veitingastaði, gististaði og skemmtanahald nr. 85/2007).
Samráð sem þegar hefur farið fram
Starfshópur sem var að störfum 2019-2020 hafði viðfangsefnið til skoðunar og skilaði tillögum til þáverandi félags- og barnamálaráðherra sem gert er ráð fyrir að byggt verði á við frumvarpsgerðina. Nefndina skipuðu fulltrúar frá þáverandi félagsmálaráðuneyti, atvinnuvega- og nýsköpunarráðuneyti og umhverfis- og auðlindaráðuneyti ásamt fulltrúum frá Húseigendafélaginu og Sambandi íslenskra sveitarfélaga. Nefndin komst að samhljóða niðurstöðu um tillögur sínar.
Fyrirhugað samráð Gert er ráð fyrir að frumvarp verði kynnt í opnu samráði í samráðsgátt stjórnvalda. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Áformin hafa ekki fjárhagsáhrif á ríkissjóð.  

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina?
Já 
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Það færi eftir lagaskilum en gera má ráð fyrir að hlutaðeigandi þurfi ekki mjög langan aðlögunartíma.
Hvaða forsendur þurfa að vera fyrir hendi til að lagasetning beri árangur?
Að eigendur fjöleignarhúsa verði vel upplýstir um reglurnar.
Mælikvarðar á árangur og útkomu
Færri álitamál komi upp um heimildir til skammtímaleigu í fjöleignarhúsum.
Hefur verið hugað að því að afla gagna til að meta árangur þegar þar að kemur? 
Fylgst verður með þróun á þessu sviði verði frumvarpið að lögum.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum

